**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VAIKŲ PRIĖMIMO Į KLAIPĖDOS MIESTO SAVIVALDYBĖS ŠVIETIMO ĮSTAIGAS, ĮGYVENDINANČIAS IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

sprendimo projekto esmė – patikslinti ikimokyklinio ir priešmokyklinio amžiaus vaikų priėmimo į Klaipėdos miesto savivaldybės (toliau – Savivaldybė) švietimo įstaigas kriterijus ir sąlygas.

Tikslas – užtikrinti skaidrią, patikimą ir Centralizuota vaikų priėmimo informacine sistema valdomą patekimo į Savivaldybės švietimo įstaigas organizavimo tvarką.

Uždavinys – patvirtinti Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, tvarkos aprašą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, atsižvelgus į Klaipėdos miesto gyventojų, Savivaldybės švietimo įstaigų vadovų bei Lietuvos Respublikos specialiųjų tyrimų tarnybos 2015 m. rugsėjo 17 d. antikorupcinio vertinimo išvados Nr. 4-01-6665 „Dėl vaikų priėmimo į ikimokyklinio ugdymo įstaigas organizavimo tvarkos Kauno miesto ir rajono, Klaipėdos miesto ir rajono, Šiaulių miesto ir rajono, Panevėžio ir Vilniaus rajonų savivaldybėse“ pastabas ir siūlymus dėl šiuo metu veikiančio Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo, patvirtinto Klaipėdos miesto savivaldybės tarybos 2013 m. gruodžio 18 d. sprendimu Nr. T2-316.

Sprendimo projektu teikiamame Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, tvarkos apraše (toliau – Aprašas), lyginant su šiuo metu galiojančia vaikų priėmimo tvarka, yra tokie esminiai pokyčiai:

* + - * keičiamas Aprašo pavadinimas, siekiant tikslesnio dokumento paskirties apibrėžimo, ir supaprastinama dokumento struktūra, siekiant aiškumo ir paprastumo;
      * ankstinamas kasmetinis naujų grupių komplektavimas, t. y. nuo balandžio 1 d. iki birželio 15 d. (buvo gegužės-rugpjūčio mėnesiai) bus vykdomas vaikų priėmimas į įstaigas einamųjų metų rugsėjo 1 dienai. Ši priemonė leis užtikrinti sklandesnį vaikų priėmimo procesų valdymą, mažins tėvų (globėjų, rūpintojų) įtampas ir nerimą dėl vaikų patekimo į įstaigas ir suteiks daugiau laiko savivaldybei spręsti su vaikų priėmimu einamaisiais metais susijusias problemas;
* iš dalies keičiama vaikų priėmimo be eilės ar pirmumo teise. Šiam tikslui sukuriama Savivaldybės vaikų priėmimo komisija, kuri vertins pirmenybę suteikiančius dokumentus ir spręs kitus tvarkoje nenumatytus vaikų priėmimo klausimus. Komisiją sudarys Savivaldybės tarybos, administracijos, švietimo įstaigų bei visuomeninių tėvų organizacijų deleguoti atstovai. Komisijos sudėtį tvirtins Savivaldybės administracijos direktorius Savivaldybės tarybos kadencijos laikotarpiui;
  + - * numatoma galimybė pagal poreikį Savivaldybei organizuoti vaikų, registruotų laukiančiųjų eilėje, patikrą. Ši priemonė reikalinga nustatyti realųjį pageidaujančiųjų lankyti Savivaldybės švietimo įstaigas vaikų skaičių ir išregistruoti iš informacinės sistemos asmenis, kuriems švietimo paslauga nebereikalinga;
      * tikslinami vaikų lankomų įstaigų keitimo būdai ir sąlygos. Šiuo atveju informacinėje vaikų priėmimo sistemoje formuojama papildoma eilė – keičiančiųjų įstaigas eilė. Įvedus šią priemonę, Savivaldybė galės vertinti realų ugdymo vietų poreikį;
      * numatoma Savivaldybės pareiga viešinti informaciją apie laisvas ugdymo vietas Savivaldybės interneto svetainėje, siekiant skaidrumo ir operatyvaus laisvų ugdymosi vietų užpildymo.

**3. Kokių rezultatų laukiama.**

Priėmus sprendimo projektą, bus užtikrinamas skaidrus ir sklandus ikimokyklinio ir priešmokyklinio amžiaus vaikų priėmimas į Savivaldybės švietimo įstaigas.

**4. Sprendimo projekto rengimo metu gauti specialistų vertinimai.**

Sprendimo projektą vertino Savivaldybės administracijos direktoriaus 2015 m. rugsėjo 4 d. įsakymu Nr. AD1-2590 sudaryta darbo grupė, kiti Savivaldybės administracijos darbuotojai, Savivaldybės švietimo įstaigų bendruomenės, Vakarų Lietuvos tėvų forumo dalyviai. Projektas viešai skelbtas Savivaldybės interneto svetainėje.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: Aprašas bus suprantamas ir aiškus Savivaldybės gyventojams ir švietimo įstaigų darbuotojams, sklandžiai ir skaidriai vyks ikimokyklinio ir priešmokyklinio amžiaus vaikų priėmimas į Savivaldybės švietimo įstaigas, bus realiai vertinamas ikimokyklinio ir priešmokyklinio ugdymo poreikis bei racionaliai paskirstomi vaikų srautai, bus teikiama patikima ir tiksli informacija visuomenei apie grupių komplektavimą, laisvas ugdymo vietas.

Neigiama pasekmė – padidės Savivaldybės administracijos ir švietimo įstaigų specialistų darbo krūviai, organizuojant registruotų informacinėje sistemoje vaikų patikras.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. Sprendimo projekto antikorupcinio vertinimo pažyma, 5 lapai.
3. Klaipėdos miesto savivaldybės tarybos 2013 m. gruodžio 18 d. sprendimo Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ išrašas, 7 lapai.

Švietimo skyriaus vedėja Laima Prižgintienė